**Alan Pardew** (s. 18. heinäkuuta 1961 Wimbledon) on englantilainen jalkapallovalmentaja ja entinen keskikenttäpelaaja.

Ura pelaajana
-------------

Pardew pelasi uransa alkuvaiheilla Yeovil Townissa. Vuonna 1987 Pardew siirtyi 7 500 punnalla Yeovilista Crystal Palaceen. Crystal Palacessa Pardew pelasi uransa parhaat vuodet. Pardew teki maalin vuoden 1990 FA Cupin välieräottelussa Liverpoolia vastaan, kun Crystal Palace voitti ottelun 4–3 ja eteni finaaliin. Finaalissa Crystal Palace pelasi 3–3-tasapelin Manchester Unitedin kanssa, mutta hävisi uusintafinaalin 1–0. Vuonna 1991 Pardew siirtyi Charltoniin ja sieltä 1995 lainalle Tottenhamiin. Vuonna 1995 Pardew siirtyi Barnetiin, jossa hän toimi pelaaja-apuvalmentajana Terry Bullivantin toimiessa päävalmentajana. Vuonna 1997 Bullivantista tuli Readingin päävalmentaja ja hän otti Pardew'n mukaansa. Pardew ei pelannut Readingissa otteluakaan vaan päätti uransa ja ryhtyi valmentajaksi.

Ura valmentajana
----------------

Pardew'n valmennusura alkoi Terry Bullivantin apuvalmentajana Readingissa. Bullivant sai potkut 1998 ja hänet korvasi Tommy Burns. Skotlantilainen Burns sai kuitenkin lähteä 1999 ja Pardew nostettiin seuran päävalmentajaksi. Pardew nosti Readingin kauden 2001–2002 päätteeksi Englannin 1. divisioonaan. Seuraavalla kaudella, joka jäi Pardew'n viimeiseksi Readingissa, joukkue oli nousta valioliigaan, mutta hävisi karsinnoissa Wolverhamptonille.

Kauden 2003–2004 alussa Pardew jätti ykkösdivisioonassa toisena olleen Readingin ja siirtyi West Hamin päävalmentajaksi. Pardew'n sopimuksessa ollut pykälä mahdollisti siirtymisen ylemmällä sarjatasolla pelaavaan joukkueeseen, mutta West Ham pelasi Readingin kanssa samalla sarjatasolla. Pardew kuitenkin oli tiukka ja jätti Readingin virallisesti syyskuussa 2003. West Ham maksoi Pardew'sta 380 000 puntaa ja sai hänet päävalmentajakseen.

Pardew nosti West Hamin valioliigaan kauden 2004–2005 päätteeksi ja ensimmäisellä kaudella ylimmällä sarjatasolla West Ham pelasi loistavasti ja Pardew nappasi sulan hattuunsa johdattamalla joukkueen FA Cupin finaaliin 2006. Joukkue kuitenkin hävisi tiukan taiston jälkeen finaalin Liverpoolille rangaistuspotkukilpailun jälkeen.

Pardew'n kolmas kausi West Hamin peräsimessä alkoi kurjasti ja joulukuussa 2006 West Ham United erotti Pardew'n päävalmentajan paikalta. Hänet korvasi entinen Charlton-valmentaja Alan Curbishley. Pardew'sta tuli jouluaattona 2006 Charltonin päävalmentaja, kun epäonnistunut Les Reed sai väistyä.

Pardew'n ura Charltonissa ei sujunut hyvin. Seura putosi hänen alaisuudessaan Mestaruussarjaan eikä onnistunut palaamaan Valioliigaan. Kaudella 2008–2009 Charlton vajosi Mestaruussarjan häntäpäähän ja Pardew sai potkut tehtävistään marraskuussa 2008.

Pardew palasi valmennustehtäviin heinäkuussa 2009 siirryttyään Englannin ykkösliigaan pudonneen Southamptonin päävalmentajaksi. Hän sai potkut Southamptonista elokuussa 2010.

Joulukuussa 2010 Pardew allekirjoitti vuoteen 2016 ulottuvan sopimuksen Valioliigassa pelaavan Newcastle Unitedin kanssa. Hän korvasi suositun Chris Hughtonin, joka sai yllättäen potkut. Newcastle sijoittui kaudella keskikastiin. Kaudella 2011–2012 Pardew johdatti Newcastlen peräti viidenneksi ja sekä Valioliiga että valmentajayhdistys palkitsivat hänet vuoden parhaana valmentajana. Kaudella 2012/13 joukkueen sijoitus romahti ja europeleihin oikeuttavat sijoitukset olivat vain edelliskauden muisto. Pelit Eurooppa-liigassa päättyivät karsintoihin ja Valioliigassa Newcastle oli lopulta 16:s. Kaudella 2013/14 Pardew palautti Newcastlen niukasti 10 parhaan joukkoon. Hän jätti Newcastle Unitedin vuodenvaihteessa 2015 ja siirtyi Crystal Palacen päävalmentajaksi. Pardew'n johdolla seura pelasi vahvan kevätkauden ja sijoittui lopulta Valioliigassa kymmenenneksi, mikä oli seuran historian paras saavutus.

Pardew’n ensimmäinen täysi kausi 2015–2016 Crystal Palacen peräsimessä oli kaksijakoinen. Syksyn hyvät peliesitykset ja voitot esimerkiksi Chelseasta ja Liverpoolista nostivat joukkueen taistelemaan jopa europelipaikoista. Kevätkaudella joukkue ajautui 14 ottelun voitottomaan putkeen ja putosi sarjataulukossa alaspäin ollen lopulta sijalla 15, vain viisi pistettä putoamisviivan yläpuolella. FA Cupissa Crystal Palace menestyi paremmin ja Pardew johdatti joukkueensa aina loppuotteluun saakka. Välierissä kukistui Watford maalein 2–1. Loppuottelussa Manchester United oli vahvempi tiukan taistelun ja jatkoajan jälkeen maalein 2–1. Kausi 2016–2017 alkoi Crystal Palacen kannalta huonommin ja Pardew sai potkut 22. joulukuuta 2016, kun Palace ei ollut onnistunut voittamaan kuin yhden 11 ottelusta.

Joulukuun alussa 2017 Pardew'sta tuli Valioliigan häntäpäähän juuttuneen West Bromwichin päävalmentaja. Pardew ei saanut West Bromwichin peliä kulkemaan edeltäjäänsä Tony Pulisia paremmin, vaan joukkue vajosi entistä syvemmälle Valioliigan putoamisviivan alapuolelle. West Brom voitti Pardew'n alaisuudessa lopulta vain yhden pelaamistaan 18 liigaottelusta ja seurajohto erotti hänet huhtikuun alussa 2018, kun West Brom oli vajonnut Valioliigan viimeiseksi.

Jouluaattona 2019 Pardew teki loppukauden kattavan sopimuksen Eredivisien ADO Den Haagin kanssa. Pardew'n johdolla ADO Den Haag juuttui Eredivisien putoamiskamppailuun. ADO oli sijalla 17 kauden päätyttyä maaliskuussa 2020 ennenaikaisesti.

Marraskuussa 2020 Pardew siirtyi TsSKA Sofian organisaatioon tekniseksi asiantuntijaksi. Huhtikuussa 2022 hän nousi seuran päävalmentajaksi. Pardew'n johdolla kauden loppu sujui tuloksellisesti heikosti ja TsSKA hävisi Bulgarian cupin loppuottelun. Hän erosi tehtävistään kesäkuun alussa 2022 annattajien heiteltyä TsSKA:n pelaajia banaaneilla.

Syyskuussa 2022 Pardew'sta tuli Kreikan Superliigan Arisin päävalmentaja. Hän jätti tehtävänsä jo helmikuussa 2023.

Meriitit
--------

### Pelaajana

* Full Members Cup: 1991
* FA Cup
	+ Finalisti: 1990

### Valmentajana

* FA Cup
	+ Finalisti: 2006, 2016
* Englannin Valioliiga vuoden valmentaja: 2012
* LMA:n vuoden valmentaja: 2012

Lähteet
-------

1. ↑   (Arkistoitu – Internet Archive)
2. ↑  Southampton name Pardew as boss
3. ↑  Southampton sack Pardew  30.8.2010. ESPN Soccernet. Viitattu 30.8.2010. (englanniksi)[vanhentunut linkki]
4. ↑  Alan Pardew macht's: Einstand gegen die Reds  9.12.2010. Kicker. Viitattu 9.12.2010. (saksaksi)
5. ↑  Pardew: Newcastle must push on this season  7.7.2011. Chronicle Live. Viitattu 15.5.2012.
6. ↑  Pardew named LMA Manager of the Year  15.5.2012. ESPN Soccernet. Viitattu 15.5.2012. [vanhentunut linkki]
7. ↑  Alan Pardew: Crystal Palace confirm manager's appointment  3.1.2015. BBC Sport. Viitattu 4.1.2015.
8. ↑  Crystal Palace 1-0 Swansea: Chamakh goal secures top 10 Premier League finish  26.5.2015. Sky Sports. Viitattu 6.7.2016.
9. ↑  Crystal Palace will meet Manchester United in the FA Cup final  24.4.2016. BBC Sport. Viitattu 7.6.2016.
10. ↑  Manchester United win FA Cup as Jesse Lingard sinks Crystal Palace  21.5.2016. The Guardian. Viitattu 7.6.2016.
11. ↑  Alan Pardew: Crystal Palace sack manager with club 17th in Premier League *BBC Sport*.  22.12.2016. Viitattu 25.12.2016. (englanniksi)
12. ↑  West Brom: Alan Pardew appointed manager *BBC Sport*.  29.11.2017. Viitattu 3.12.2017. (englanniksi)
13. ↑  Alan Pardew: West Bromwich Albion part company with manager *BBC Sport*.  2.4.2018. Viitattu 30.5.2018. (englanniksi)
14. ↑  Alan Pardew nieuwe hoofdcoach ADO Den Haag *ADO Den Haag*.  24.12.2019. Viitattu 27.12.2019. (hollanniksi)
15. ↑  Alan Pardew leaves ADO Den Haag after just four months as manager and rejects bonus for avoiding Eredivisie relegation *talkSPORT*.  28.4.2020. Viitattu 7.8.2020. (englanniksi)
16. ↑  Alan Pardew joins Bulgarian side CSKA Sofia as technical director *BBC Football*.  23.11.2020. Viitattu 4.11.2022. (englanniksi)
17. ↑  Alan Pardew back in manager’s job after resignation forces the issue *The Mag*. Viitattu 4.11.2022. (englanniksi)
18. ↑  Alan Pardew leaves CSKA Sofia after bananas thrown at Black players *Sky Sports*.  1.6.2022. Viitattu 4.11.2022. (englanniksi)
19. ↑  Alan Pardew lands new job with Greek Super League side *Independent*.  14.9.2022. Viitattu 4.11.2022. (englanniksi)
20. ↑  Ανακοίνωση της ΠΑΕ ΑΡΗΣ - Ανακοινώσεις - News... *Aris FC*.  23.3.2023. Viitattu 28.3.2024. Malline:Gr

Aiheesta muualla
----------------

* Kuvia tai muita tiedostoja aiheesta **Alan Pardew** Wikimedia Commonsissa

  


|  |  |  |
| --- | --- | --- |
| Edeltäjä:**Alex Ferguson** | **Englannin Valioliigan vuoden valmentaja**2012 | Seuraaja:**Alex Ferguson** |

|  |  |  |
| --- | --- | --- |
| Edeltäjä:**Alex Ferguson** | **LMA:n vuoden valmentaja**2012 | Seuraaja:**Alex Ferguson** |

|  |  |  |
| --- | --- | --- |
| Edeltäjä:**Neil BullivantTommy Burns** | **Readingin päävalmentaja**3/19981999–9/2003 | Seuraaja:**Tommy BurnsSteve Coppell** |

|  |  |  |
| --- | --- | --- |
| Edeltäjä:**Glenn Roeder** | **West Hamin päävalmentaja**2003–12/2006 | Seuraaja:**Alan Curbishley** |

|  |  |  |
| --- | --- | --- |
| Edeltäjä:**Les Reed** | **Charlton Athleticin päävalmentaja**12/2006–11/2008 | Seuraaja:**Phil Parkinson** |

|  |  |  |
| --- | --- | --- |
| Edeltäjä:**Mark Wotte** | **Southamptonin päävalmentaja**7/2009–8/2010 | Seuraaja:**Nigel Adkins** |

|  |  |  |
| --- | --- | --- |
| Edeltäjä:**Chris Hughton** | **Newcastle Unitedin päävalmentaja**12/2010–1/2015 | Seuraaja:**John Carver** |

|  |  |  |
| --- | --- | --- |
| Edeltäjä:**Neil Warnock** | **Crystal Palacen päävalmentaja**1/2015–12/2016 | Seuraaja:**Sam Allardyce** |

|  |  |  |
| --- | --- | --- |
| Edeltäjä:**Tony Pulis** | **West Bromwichin päävalmentaja**12/2017–2018 | Seuraaja:**Darren Moore** |

|  |  |  |
| --- | --- | --- |
| Edeltäjä:**Alfons Groenendijk** | **ADO Den Haagin päävalmentaja**12/2019–2020 | Seuraaja:**Aleksandar Ranković** |

|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Taiteenala Muokkaa Wikidatassa | 
* MusicBrainz

 |

 |